Title: กฎกระทรวงแบ่งส่วนราชการเป็นกองบังคับการหรือส่วนราชการอย่างอื่นในสำนักงานตำรวจแห่งชาติ (ฉบับที่ 5) พ.ศ. 2558

กฎกระทรวง

กฎกระทรวง
แบ่งส่วนราชการเป็นกองบังคับการหรือส่วนราชการอย่างอื่น
ในสำนักงานตำรวจแห่งชาติ
(ฉบับที่ ๕)
พ.ศ. ๒๕๕๘[๑]

อาศัยอำนาจตามความในมาตรา ๕ วรรคหนึ่ง และมาตรา ๑๐ วรรคสอง
แห่งพระราชบัญญัติตำรวจแห่งชาติ พ.ศ. ๒๕๔๗ นายกรัฐมนตรีออกกฎกระทรวงไว้
ดังต่อไปนี้

ข้อ ๑  ให้ยกเลิกความใน
๘) ของ (ก) ของ (๑๔) ของ ๒. กองบัญชาการ ในข้อ ๓ แห่งกฎกระทรวงแบ่งส่วนราชการเป็นกองบังคับการหรือส่วนราชการอย่างอื่นในสำนักงานตำรวจแห่งชาติ
พ.ศ. ๒๕๕๒ และให้ใช้ความต่อไปนี้แทน
๘) ปฏิบัติงานตามประมวลกฎหมายวิธีพิจารณาความอาญา
กฎหมายว่าด้วยสัญชาติและกฎหมายอื่นที่ให้มีอำนาจหน้าที่หรือดำเนินการอื่นที่เกี่ยวข้องกับความมั่นคงของประเทศ

ข้อ ๒  ให้ยกเลิกความใน
(ข) และ (ค) ของ (๑๔) ของ ๒. กองบัญชาการ ในข้อ ๓ แห่งกฎกระทรวงแบ่งส่วนราชการเป็นกองบังคับการหรือส่วนราชการอย่างอื่นในสำนักงานตำรวจแห่งชาติ
พ.ศ. ๒๕๕๒ และให้ใช้ความต่อไปนี้แทน
(ข) กองบังคับการตำรวจสันติบาล ๑
มีอำนาจหน้าที่ดังต่อไปนี้
๑)
ดำเนินการเกี่ยวกับงานด้านการข่าวของบุคคลหรือกลุ่มบุคคลที่มีพฤติการณ์เป็นภัยต่อความมั่นคงของประเทศในเขตอำนาจการรับผิดชอบ
๒) ดำเนินการเกี่ยวกับงานดำเนินกรรมวิธีข่าวกรอง
๓) ปฏิบัติงานตามประมวลกฎหมายวิธีพิจารณาความอาญา
๔)
ปฏิบัติงานร่วมกับหรือสนับสนุนการปฏิบัติงานของหน่วยงานอื่นที่เกี่ยวข้องหรือที่ได้รับมอบหมาย
(ค) กองบังคับการตำรวจสันติบาล ๒ มีอำนาจหน้าที่ดังต่อไปนี้
๑) ดำเนินการเกี่ยวกับงานด้านการข่าวเฉพาะด้าน งานการข่าวอาชญากรรมข้ามชาติการก่อการร้ายสากล
งานการข่าวระหว่างประเทศ ตลอดจนการประสานงานการข่าวระหว่างประเทศ
๒) ปฏิบัติงานตามประมวลกฎหมายวิธีพิจารณาความอาญา
๓)
ปฏิบัติงานร่วมกับหรือสนับสนุนการปฏิบัติงานของหน่วยงานอื่นที่เกี่ยวข้องหรือที่ได้รับมอบหมาย

ข้อ ๓  ให้ยกเลิกความใน
(จ) ของ (๑๔) ของ ๒. กองบัญชาการ ในข้อ ๓
แห่งกฎกระทรวงแบ่งส่วนราชการเป็นกองบังคับการหรือส่วนราชการอย่างอื่นในสำนักงานตำรวจแห่งชาติ
พ.ศ. ๒๕๕๒ และให้ใช้ความต่อไปนี้แทน
(จ) กองบังคับการตำรวจสันติบาล ๔
มีอำนาจหน้าที่ดังต่อไปนี้
๑) ดำเนินการเกี่ยวกับงานวางแผน กำหนดหัวข้อข่าว รวบรวม จัดเก็บ
วิเคราะห์ ประมวลผลและประเมินสถานการณ์ข่าวกรอง รวมถึงงานการผลิต
และกระจายข่าวกรองของสำนักงานตำรวจแห่งชาติ
๒) ปฏิบัติงานตามประมวลกฎหมายวิธีพิจารณาความอาญา
๓) ปฏิบัติงานร่วมกับหรือสนับสนุนการปฏิบัติงานของหน่วยงานอื่นที่เกี่ยวข้องหรือที่ได้รับมอบหมาย

ให้ไว้
ณ วันที่ ๒๑ กุมภาพันธ์ พ.ศ. ๒๕๕๘
พลเอก
ประยุทธ์  จันทร์โอชา
นายกรัฐมนตรี

หมายเหตุ
:- เหตุผลในการประกาศใช้กฎกระทรวงฉบับนี้ คือ
เนื่องจากในปัจจุบันส่วนราชการระดับกองบังคับการในสังกัดกองบัญชาการตำรวจสันติบาลไม่มีอำนาจหน้าที่ตามประมวลกฎหมายวิธีพิจารณาความอาญาเป็นเหตุให้เมื่อมีเหตุจำเป็นที่จะต้องทำการค้นโดยเร่งด่วน
เจ้าหน้าที่ของส่วนราชการดังกล่าวไม่สามารถขอออกหมายค้นได้
ทำให้การปฏิบัติงานสืบสวนหาข่าวเป็นไปอย่างล่าช้าและขาดความคล่องตัว ดังนั้น เพื่อให้การปฏิบัติภารกิจตามอำนาจหน้าที่มีประสิทธิภาพและประสิทธิผลยิ่งขึ้น
สมควรแก้ไขเพิ่มเติมอำนาจหน้าที่ของส่วนราชการระดับกองบังคับการในสังกัดกองบัญชาการตำรวจสันติบาลที่มีหน้าที่สืบสวนให้สามารถปฏิบัติงานตามประมวลกฎหมายวิธีพิจารณาความอาญาได้
 จึงจำเป็นต้องออกกฎกระทรวงนี้

ปริยานุช/ผู้จัดทำ
๓ มีนาคม ๒๕๕๘

วิศนี/ผู้ตรวจ
๙ มีนาคม ๒๕๕๘

[๑] ราชกิจจานุเบกษา
เล่ม ๑๓๒/ตอนที่ ๑๓ ก/หน้า ๕/๒๖ กุมภาพันธ์ ๒๕๕๘